Eyjafjörður - Wikipedia, frjálsa alfræðiritið

# Eyjafjörður

### Úr Wikipediu, frjálsa alfræðiritinu

Eyjafjörður er fjörður á mið Norðurlandi. Hann er lengsti fjörður Íslands og næst fjölmennasta hérað þess. Nafnið er dregið af Hrísey sem liggur á miðjum firðinum.

## [breyta] Staðhættir

Horft út Eyjafjörðinn frá Súlum, Akureyri sést neðst til hægri á myndinni

Fjörðurinn er langur og mjór, 60 km frá mynni að botni. Mesta breidd hans er 25 km á milli Sigluness og Gjögurtár í mynni fjarðarins en yfirleitt er fjörðurinn á bilinu 6-10 km breiður. Tveir minni firðir ganga út úr Eyjafirði vestan megin, Ólafsfjörður og Héðinsfjörður.

Fjörðurinn er umkringdur fjöllum á báðar hliðar, þó nokkuð hærri að vestanverðu í fjallgörðum Tröllaskaga. Það er nánast ekkert undirlendi meðfram ströndum í utanverðum firðinum en þegar sunnar dregur breikkar láglendið, þó meira að vestanverðu.

Nokkrir dalir ganga inn frá Eyjafirði. Að vestan eru Svarfaðardalur og Hörgárdalur þeirra mestir en að austan Dalsmynni. Stærsti dalurinn sem gengur út frá Eyjafirði er þó sá sem gengur beint inn af firðinum og ber hann einnig nafnið Eyjafjörður (sem á ekki að rugla saman við Eyjafjarðardal). Sá dalur er bæði langur og breiður og hýsir eina þéttbýlustu og grösugustu sveit landsins.

Nokkrar ár renna í Eyjafjörð, þeirra stærstar eru Eyjafjarðará, Fnjóská og Hörgá.

## [breyta] Mannlíf

Eyjafjarðarsvæðið er það næst fjölmennasta á Íslandi á eftir höfuðborgarsvæðinu. Árið 2003 var samanlagður mannfjöldi sveitarfélaganna sem liggja að firðinum 21.536 (að Siglufirði og Grímsey frátöldum, þeir staðir eru oft tengdir Eyjafirði en tilheyra honum ekki í landfræðilegum skilningi.)

Langstærsti bær svæðisins er Akureyri en aðrir bæir og þorp eru: Ólafsfjörður, Dalvík, Hrísey, Árskógssandur, Hauganes, Hjalteyri, Hrafnagil, Svalbarðseyri og Grenivík. Grunnatvinnuvegir flestra þessara staða eru sjávarútvegur og landbúnaður en Akureyri er að auki þjónustumiðstöð svæðisins með mörgum mikilvægum stofnunum á borð við sjúkrahús og háskóla.

Af „http://is.wikipedia.org../../../e/y/j/Eyjafj%C3%B6r%C3%B0ur.html“

Flokkar: Eyjafjörður | Firðir á Íslandi | Norðurland

##### Views

- Grein
- Spjall
- Núverandi útgáfa

##### Leit

##### Á öðrum tungumálum

- Deutsch
- English
- Italiano
- Svenska